Μαρίνος Ουζουνίδης (ποδοσφαιριστής)

Ο Μαρίνος Ουζουνίδης (Αλεξανδρούπολη, 10 Οκτωβρίου 1968) είναι Έλληνας πρώην διεθνής ποδοσφαιριστής και νυν προπονητής, ο οποίος αγωνιζόταν στη θέση του αμυντικού, σημειώνοντας, ωστόσο, αρκετά τέρματα στις προωθήσεις του.

Καριέρα ποδοσφαιριστή

Καριέρα σε συλλόγους 
Ξεκίνησε την καριέρα του από την ομάδα νέων του Εθνικού Αλεξανδρούπολης το διάστημα 1983–1986 και συνέχισε στον Απόλλωνα Καλαμαριάς (1986–87).

Η επαγγελματική του πορεία ξεκίνησε στην Ξάνθη, με την οποία έκανε εξαιρετικές εμφανίσεις. Στα πέντε χρόνια (1987–1992) που αγωνίστηκε στην ομάδα της Θράκης είχε 140 συμμετοχές και 16 τέρματα, κάνοντας μεγάλους συλλόγους να ενδιαφερθούν γι' αυτόν.

Το 1992 μεταγράφηκε στον Παναθηναϊκό, όπου γνώρισε την απόλυτη καταξίωση σε Ελλάδα αλλά και Ευρώπη. Κατέκτησε 2 Πρωταθλήματα Ελλάδας, αυτό του 1994–95 και αυτό του 1995–96, και 2 Κύπελλα Ελλάδας (1993–94 και 1994–95), ενώ ήταν μέλος της ομάδας που έφτασε ως τα ημιτελικά του Τσάμπιονς Λιγκ την περίοδο 1995–96.

Το 1997 πήγε στη γαλλική Χάβρη, όπου έμεινε δύο χρόνια, έχοντας 36 συμμετοχές. Επέστρεψε στην Ελλάδα για να φορέσει τη φανέλα του Πανηλειακού (1999–2001).

Το 2001 πήρε μεταγραφή για την Κύπρο και τον ΑΠΟΕΛ για δύο περιόδους (2001–2003, 49 εμφανίσεις – 5 τέρματα), όπου και κρέμασε τα ποδοσφαιρικά του παπούτσια, μετρώντας συνολικά 418 συμμετοχές σε πρωταθλήματα πρώτης κατηγορίας.

Διεθνής καριέρα 
Με την Εθνική Ομάδα αγωνίστηκε από το 1992 μέχρι το 2001, έχοντας συνολικά 49 συμμετοχές, στις οποίες σκόραρε 4 φορές. Επί εποχής Βασίλη Δανιήλ αποτελούσε ένα από τα βασικά στελέχη της και μαζί με τον Νίκο Νταμπίζα δημιούργησαν ένα πολύ καλό αμυντικό δίδυμο, ενώ υπήρξε και αρχηγός της.

Καριέρα προπονητή 
Ως προπονητής έκανε τα πρώτα βήματά του στους Καππαδόκες Αλεξανδρούπολης στη Δ' Εθνική, ενώ την περίοδο 2005–06 πήγε ως βοηθός προπονητής στην Ξάνθη.

Τον Μάιο του 2006 βρέθηκε στον ΑΠΟΕΛ, όπου σε δύο χρόνια είχε 57 αγώνες (37 νίκες, 10 ισοπαλίες, 10 ήττες) και μία κατάκτηση πρωταθλήματος, ενώ το 2008 έκανε αποδεκτή την πρόταση της Λάρισας, με την οποία κέρδισε την έξοδο στο Γιουρόπα Λιγκ.

Το 2010 συμφώνησε να αναλάβει την τεχνική ηγεσία του Ηρακλή Θεσσαλονίκης, ενώ τον Μάιο του 2011 επέστρεψε εκ νέου στην Ξάνθη, στον πάγκο της οποίας παρέμεινε μέχρι τον Σεπτέμβριο του 2012, όταν παραιτήθηκε μετά την ήττα από τον ΠΑΟΚ με 0–3.

Το καλοκαίρι του 2013 ανέλαβε την τεχνική ηγεσία του Πλατανιά, αποχώρησε όμως στα τέλη του έτους. Τον Ιανουάριο του 2014 συμφώνησε να αναλάβει τον Εργοτέλη, σε αντικατάσταση του Γιάννη Πετράκη, αποχώρησε όμως με τη λήξη της περιόδου. Τον Δεκέμβριο του ίδιου έτους ανακοινώθηκε η συνεργασία του με τον Πανιώνιο, στον οποίο παρέμεινε μέχρι το καλοκαίρι του 2016.

Την 1η Δεκεμβρίου 2016 ήρθε σε συμφωνία με τον Παναθηναϊκό, επιστρέφοντας στον σύλλογο όπου αναδείχθηκε ποδοσφαιρικά έπειτα από 20 σχεδόν χρόνια, θέση από την οποία αποχώρησε με την ολοκλήρωση της περιόδου 2017–18. Μερικές ημέρες αργότερα, τον Μάιο του 2018, ανακοινώθηκε η πρόσληψή του από την ΑΕΚ, σε αντικατάσταση του Μανόλο Χιμένεθ. Αποχώρησε ένα χρόνο αργότερα. 

Το 2020, και μετά από ένα χρόνο απουσίας από τα γήπεδα, ανέλαβε την τεχνική ηγεσία του ΑΠΟΕΛ για δεύτερη φορά στην προπονητική του καριέρα. Η πρώτη ήταν τις περιόδους 2006–07 και 2007–08.

Στις εφτά Φεβρουαρίου του 2021 ανέλαβε την τεχνική ηγεσία της Ουνιβερσιτάτεα Κραϊόβα με την οποία μέσα σε πέντε μόλις μήνες κατέκτησε δύο τρόπαια. Το Kύπελλο Ρουμανίας για την σεζόν 2020-2021  και το Σούπερ Καπ Ρουμανίας της σεζόν 2021-2022.

Τίτλοι

Τίτλοι ως ποδοσφαιριστής 

Ξάνθη
Β΄ Εθνική: 1988–89

Παναθηναϊκός
Πρωτάθλημα Ελλάδας: 1994–95, 1995–96
Κύπελλο Ελλάδας: 1992–93, 1993–94, 1994–95
Σούπερ Καπ Ελλάδας: 1993, 1994

AΠΟΕΛ
Πρωτάθλημα Κύπρου: 2001–02
Σούπερ Καπ Κύπρου: 2002

Τίτλοι ως προπονητής 

AΠΟΕΛ
Πρωτάθλημα Κύπρου: 2006–07

Ουνιβερσιτάτεα Κραϊόβα
Κύπελλο Ρουμανίας: 2020–21
Σούπερ Καπ Ρουμανίας: 2021

Ατομικοί
Καλύτερος προπονητής στο Πρωτάθλημα Α' Κατηγορίας τη σεζόν 2015–16, ως προπονητής του Πανιωνίου

Παραπομπές

Εξωτερικοί σύνδεσμοι 
 Η ποδοσφαιρική καριέρα του Μαρίνου Ουζουνίδη στο national-football-teams
 Το ποδοσφαιρικό προφίλ του Μαρίνου Ουζουνίδη στο transfermarkt
 Το προπονητικό προφίλ του Μαρίνου Ουζουνίδη στο transfermarkt
 Στατιστικά Εθνικής στο RSSSF.com, ανακτήθηκε 19 Αυγούστου 2011
 Καριέρα προπονητή στο kathimerini.com.cy, , ανακτήθηκε 19 Αυγούστου 2011

Έλληνες ποδοσφαιριστές
Έλληνες προπονητές ποδοσφαίρου
Αμυντικοί ποδοσφαιριστές
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος
Ποδοσφαιριστές Σούπερ Λιγκ Ελλάδας
Ποδοσφαιριστές Λιγκ 1
Ποδοσφαιριστές Απόλλων Καλαμαριάς
Ποδοσφαιριστές Α.Ο. Ξάνθη
Ποδοσφαιριστές Παναθηναϊκού
Ποδοσφαιριστές Λε Αβρ ΑΚ
Ποδοσφαιριστές Α.Ο. Πανηλειακού
Ποδοσφαιριστές ΑΠΟΕΛ
Προπονητές ποδοσφαίρου ΑΠΟΕΛ
Προπονητές ποδοσφαίρου Α.Ε. Λάρισας
Προπονητές ποδοσφαίρου Ηρακλή Θεσσαλονίκης
Προπονητές ποδοσφαίρου Α.Ο. Skoda Ξάνθη
Προπονητές ποδοσφαίρου Α.Ο. Πλατανιά
Προπονητές ποδοσφαίρου Εργοτέλη
Προπονητές ποδοσφαίρου Πανιωνίου
Προπονητές ποδοσφαίρου Παναθηναϊκού
Ποδοσφαιριστές Α΄ κατηγορίας Κύπρου
Προπονητές Σούπερ Λιγκ Ελλάδας
Προπονητές ποδοσφαίρου Αθλητικής Ένωσης Κωνσταντινουπόλεως
Έλληνες ποδοσφαιριστές στο εξωτερικό
Έλληνες προπονητές ποδοσφαίρου στο εξωτερικό
Προπονητές ποδοσφαίρου ΦΚ Ουνιβερσιτάτεα Κραϊόβα